ข่าวย่อยกองทุน
กรุงศรีส่งทริกเกอร์ลุยซื้อหุ้นเป้า 8%
3 เม.ย. 2556

กรุงศรีส่งทริกเกอร์ลุยซื้อหุ้นเป้า 8%
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า บริษัทเปิดขายกองทุนเปิดกรุงศรีอิควิตี้ 4% พลัส 4% ทริกเกอร์ 5 วันที่ 3-10 เม.ย. อายุโครงการประมาณ 8 เดือน มีนโยบายเน้นลงทุนในหุ้นที่จดทะเบียนในตลาดหลักทรัพย์ ตั้งเป้าจ่ายผลตอบแทนรวมกันประมาณ 8% โดยจะรับซื้อคืนหน่วยลงทุน 2 ครั้ง ครั้งละ 4% 
“การลงทุนในตลาดหุ้นไทยยังมีความน่าสนใจ แม้ในระยะสั้นจะมีความผันผวนอยู่บ้าง รวมถึงอาจมีแรงขายทำกำไรจากนักลงทุนเป็นระยะๆ แต่โดยภาพรวมตลาดหุ้นไทยยังได้รับปัจจัยสนับสนุนหลายประการ” นายฉัตรพี กล่าว
พร้อมกันนี้ ระหว่างวันที่ 2 – 9 เม.ย. บลจ.กรุงศรี เปิดขายกองทุนเปิดกรุงศรีตราสารหนี้ 6M57 มีนโยบายลงทุนในตราสารหนี้ทั้งในประเทศและต่างประเทศ อายุประมาณ 6 เดือน คาดผลตอบแทนประมาณ 2.95% ต่อปี 
กองตราสารหนี้กสิกรไทยจ่าย 2.6-3.2% 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า วันที่ 15 เม.ย. จะขายกองทุนตราสารหนี้ต่างประเทศ 3 กองทุน คาดผลตอบแทน 2.8% อายุ 6 เดือน คาดผลตอบแทน 3% และอายุ 12 เดือน คาดผลตอบแทน 3.2%
นอกจากนี้ ในช่วงเวลาเดียวกัน บลจ.กสิกรไทย จะเปิดขายกองทุนเปิดเค คุ้มครองเงินต้น ตราสารหนี้ไทย 3 เดือน ซีบี เน้นลงทุนพันธบัตรรัฐบาลไทย หรือพันธบัตรธนาคารแห่งประเทศไทย คาดว่าจะให้ผลตอบแทน 2.6% ต่อปี
ERWPF เข้าเทรด 4 เม.ย.
น.ส.ปวีณา ศรีโพธิ์ทอง ผู้ช่วยผู้จัดการ หัวหน้ากลุ่มงานผู้ออกหลักทรัพย์และบริษัทจดทะเบียนตลาดหลักทรัพย์แห่งประเทศไทย กล่าวว่า กองทุนรวมอสังหาริมทรัพย์เอราวัณ โฮเทล โกรท (ERWPF) จะเข้าจดทะเบียนและซื้อขายในตลาดหลักทรัพย์ฯ ในหมวดกองทุนรวมอสังหาริมทรัพย์ กลุ่มอสังหาริมทรัพย์และก่อสร้าง ในวันที่ 4 เม.ย.นี้ 
ทั้งนี้ กองทุน ERWPF เป็นกองทุนรวมอสังหาริมทรัพย์กองแรกที่เข้าจดทะเบียนในปีนี้ โดยมีบริษัทหลักทรัพย์จัดการกองทุน (บลจ.) ไทยพาณิชย์ เป็นผู้จัดการกองทุน